L'Ajuntament de Sagunt instarà la Generalitat a implementar una sèrie de millores en el transport urbà i interurbà del municipi
14 de setembre 2020

  

![](/media/qaufh5la/82c_mocion-9-movilidad-urbana-autobuses-2020-09-14.jpg)  
  

El Ple de la Corporació Municipal, celebrat dijous passat 10 de setembre de manera telemàtica, va aprovar per unanimitat instar la Generalitat Valenciana i a l'empresa del servici d'autobusos urbans i interurbans de la localitat a implementar una sèrie de mesures de millora dels servicis, com per exemple, la d'assegurar mitjançant els mitjans tècnics i/o humans necessaris que en tot moment s'establisquen les mesures de distància interpersonal en els servicis d'autobús de la localitat o la d'establir en les bases de contractació que la tarifa siga idèntica en tots els servicis independentment de quin siga l'origen o destinació.

  

A més, l'Ajuntament de Sagunt farà arribar tant a la Conselleria competent com a l'empresa adjudicatària la seua estranyesa i rebuig davant la pujada de la tarifa en estos moments on la crisi econòmica provocada per la pandèmia de la COVID-19 està començant a mostrar els seus efectes en les famílies.

  

La moció presentada per Iniciativa Porteña, a més, sol·licita que en el cas que la Generalitat mitjançant les bases de contractació no iguale el cost del servici individual dels dos nuclis amb València, els servicis tècnics municipals avaluen l'impacte econòmic que suposaria que eixa diferència siga assumida per l'Ajuntament de Sagunt de manera que el cost del trajecte siga idèntic, independentment del seu origen o destinació, tot això en vistes a la seua inclusió en el pressupost de l'any 2021 del consistori.

  

Altres de les millores que s’hi sol·liciten, en este cas a l'empresa, són la de recuperar les parades i la freqüència de la línia 115 que es van suprimir en els mesos de pandèmia, així com perquè aposte per una flota híbrida i per una renovació progressiva cap a un model de transport més sostenible i compromés amb el medi ambient. Finalment, s'insta el Ministeri de Transport, Mobilitat i Agenda Urbana a dotar de més pressupost al transport de l'àrea metropolitana de València d'acord amb el pes poblacional de la ciutat i amb les mateixes condicions d'igualtat amb les quals es dota a altres ciutats d'Espanya. Estos últims punts van ser inclosos a proposta de Compromís.

  

  

Els motius pels quals se sol·licitava l'aprovació de la moció són, entre d’altres, la massificació en els autobusos fins a València que s'ha observat en les últimes setmanes, especialment de l'estudiantat universitari que es desplaça amb autobús fins als centres educatius de la capital, i que s'ha d'evitar per a així no provocar una expansió de la COVID-19, a més de l'augment de la diferència de la tarifa del viatge a València des del nucli del Port de Sagunt que ha passat de ser de 0,55 euros a ser de 0,60 euros.

  

En este sentit, la moció apunta que la gran part dels viatges des del Port de Sagunt fins a València transcorren per la cv-309 (coneguda com la quarta planta), sent pràcticament la mateixa distància fins a València que des del nucli històric i que ni tan sols en estos trajectes s'ha produït una unificació de tarifes malgrat que l'Ajuntament haja aprovat i donat suport en diferents ocasions mitjançant mocions que instaven l'administració competent que establira en les seues bases d'adjudicació del servici la unificació de les tarifes.

​​​​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-instara-la-generalitat-a-implementar-una-serie-de-millores-en-el-transport-urba-i-interurba-del-municipi/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-instara-la-generalitat-a-implementar-una-serie-de-millores-en-el-transport-urba-i-interurba-del-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-instara-la-generalitat-a-implementar-una-serie-de-millores-en-el-transport-urba-i-interurba-del-municipi/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-instara-la-generalitat-a-implementar-una-serie-de-millores-en-el-transport-urba-i-interurba-del-municipi/)